**Informatīvais ziņojums**

**“Par valsts un pašvaldību vienoto klientu apkalpošanas centru izveidi**

**Ludzas novada, Līvānu novada un Talsu novada pašvaldībās”**

# 1.   Pamatojums informatīvā ziņojuma iesniegšanai

Vides aizsardzības un reģionālās attīstības ministrija (turpmāk – VARAM) ir sagatavojusi izskatīšanai Ministru kabineta (turpmāk – MK) sēdē informatīvo ziņojumu “Par valsts un pašvaldību vienoto klientu apkalpošanas centru izveidi Ludzas novada, Līvānu novada un Talsu novada pašvaldībās” (turpmāk – ziņojums).

Ziņojuma mērķis ir saņemt MK atbalstu valsts budžeta dotācijas piešķiršanai valsts un pašvaldību vienoto klientu apkalpošanas centru (turpmāk – VPVKAC) izveidei un darbības nodrošināšanai Ludzas novadā 2020. gadā, Līvānu novadā 2020. gadā, kā arī informēt par Talsu novada VPVKAC izveides gaitu.

Ziņojums izstrādāts, pamatojoties uz MK 2019. gada 30. aprīļa noteikumu Nr. 181 “Kārtība, kādā izmanto 2019. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei” (turpmāk – MK noteikumi Nr. 181) 25. punktu un Koncepciju par publisko pakalpojumu sistēmas pilnveidi (apstiprināta ar MK 2013. gada 19. februāra rīk. Nr. 58 “Par Koncepciju par publisko pakalpojumu sistēmas pilnveidi”, grozīta ar MK 2015. gada 10. janvāra rīkojumu Nr. 14 “Grozījumi Koncepcijā par publisko pakalpojumu sistēmas pilnveidi”, turpmāk – Koncepcija).

# 2.   Situācijas raksturojums

Koncepcija paredz pašvaldību un tiešās valsts pārvaldes sniegto publisko pakalpojumu pieejamības nodrošināšanu, panākot, ka konkrēta pakalpojuma saņemšanai iedzīvotājiem un uzņēmējiem nav jāvēršas vairākās institūcijās vai pakalpojumu centros, tai skaitā, nodrošinot iespēju saņemt pakalpojumu elektroniski. VPVKAC tīkla izveide vērsta gan uz iedzīvotāju izmaksu samazinājumu, gan uz valsts pārvaldes pakalpojumu pieejamības nodrošināšanu, ieviešot “vienas pieturas aģentūras” principu praksē.

Saskaņā ar Koncepcijas 5.3.4.1. sadaļā “VPVKAC tīkla izveides risinājumu apraksts” noteikto, reģionālās nozīmes attīstības centrā valsts iestāžu struktūrvienības izvieto kopā ar pašvaldības klientu apkalpošanas centru, organizējot vienotu klientu apkalpošanas vietu. Valsts iestāžu minimālā pakalpojumu groza sniegšanu pašvaldībai pamatā nodod tās iestādes, kuru klientu apkalpošanas struktūrvienības neatrodas konkrētajā reģionālās nozīmes centrā, un, ja tas ir lietderīgi no pakalpojumu pieejamības un nepieciešamās infrastruktūras viedokļa. Tādejādi tiek sekmēta Koncepcijas mērķa sasniegšana: nodrošināta iedzīvotāju un uzņēmēju vajadzībām un “vienas pieturas aģentūras” principam atbilstoša valsts pārvaldes pakalpojumu klātienes sniegšana, veicināta pakalpojumu pieteikšana digitāli un sekmēta optimāla pakalpojumu pieejamība.

Saskaņā ar Koncepcijas 5.3.1. sadaļā “Mērķis, uzdevums un darbības principi” noteikto, lēmums par katra VPVKAC izveidi reģionālās nozīmes attīstības centrā tiek pieņemts, MK apstiprinot informatīvo ziņojumu par konkrētā centra izveidi un nepieciešamo finansējumu.

Valsts pārvaldes iekārtas likuma 98. panta pirmā daļa nosaka, ka valsts pārvaldes pakalpojumus pēc iespējas sniedz viena klientu apkalpošanas centra ietvaros klātienē vai elektroniski arī tad, ja to sniegšanā ir iesaistītas vairākas iestādes vai citi tiesību subjekti. Lai radītu VPVKAC darbības tiesisko regulējumu un noteiktu VPVKAC veidus, VPVKAC sniegto pakalpojumu apjomu un pakalpojumu sniegšanas kārtību, MK 2017. gada 4. jūlijā pieņēmis noteikumus Nr. 401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību” (turpmāk – MK noteikumi Nr. 401).

Saskaņā ar MK noteikumu Nr. 401 5. punktu reģionālas nozīmes VPVKAC ir izvietots reģionālas nozīmes attīstības centrā, kur vienuviet:

1. pašvaldība nodrošina pašvaldības pārziņā esošu pakalpojumu sniegšanu;
2. pašvaldība nodrošina to iestāžu minimālā pakalpojumu groza pakalpojumu sniegšanu, kuras nenodrošina klientu apkalpošanas funkciju konkrētajā reģionālas nozīmes attīstības centrā;
3. vismaz trīs iestādes vismaz vienu darbdienu nedēļā sniedz visus savā pārziņā esošus pakalpojumus.

Atbilstoši likuma “Par valsts budžetu 2019. gadam” 40. pantam kārtību, kādā VARAM budžeta programmas 30.00.00 “Attīstības nacionālie atbalsta instrumenti” ietvaros paredzētā apropriācija **940 394** **EUR** (turpmāk – dotācija) tiek izmantota VPVKAC tīkla izveidei, uzturēšanai un publisko pakalpojumu sistēmas pilnveidei, nosaka MK noteikumi Nr. 181. Saskaņā ar MK noteikumu Nr. 181 2. punktu VARAM veic pašvaldību atlasi dotācijas piešķiršanai, lai ieviestu vienas pieturas aģentūras principu pakalpojumu sniegšanā. Saskaņā ar MK noteikumu Nr. 181 25. punktu VARAM, apkopojot pašvaldību pieteikumus, sagatavo un iesniedz MK informatīvo ziņojumu un protokollēmuma projektu par valsts budžeta dotācijas piešķiršanu VPVKAC izveidei, uzturēšanai un publisko pakalpojumu sistēmas pilnveidei reģionālās un nacionālās nozīmes attīstības centros.

Līdz 2019. gada 12. augustam dotācijas izlietojums ir šāds:

1. atbilstoši MK noteikumu Nr. 181 2. pielikumam:
   1. esošo VPVKAC uzturēšanai **666 540 EUR**;
   2. VPVKAC pakalpojumu vadības sistēmas uzturēšanai **65 000 EUR**;
   3. Talsu novada pašvaldība 2019. gada 16. maija domes sēdē lēmusi atteikt VPVKAC izveidi, līdz ar to veidojas ietaupījums 51 150 EUR apmērā;
2. saskaņā ar MK noteikumu Nr. 181 2. un 12. punktu un atbilstoši VARAM:
   1. 2019. gada 24. maija rīkojumam Nr. 1-2/73 “Par valsts budžeta dotācijas piešķiršanu **Skrīveru** novada pašvaldībai valsts un pašvaldības vienotā klientu apkalpošanas centra izveidei” **11 150 EUR** piešķirti Skrīveru novada pašvaldībai;
   2. 2019. gada 24. maija rīkojumam Nr. 1-2/74 “Par valsts budžeta dotācijas piešķiršanu **Mārupes** novada pašvaldībai valsts un pašvaldības vienotā klientu apkalpošanas centra izveidei” **13 450 EUR** piešķirti Mārupes novada pašvaldībai;
   3. 2019. gada 19. jūnija rīkojumam Nr. 1-2/84 “Par valsts budžeta dotācijas piešķiršanu **Kokneses** novada pašvaldībai valsts un pašvaldības vienotā klientu apkalpošanas centra izveidei” **11 665 EUR** piešķirti Kokneses novada pašvaldībai;
   4. 2019. gada 19. jūnija rīkojumam Nr. 1-2/83 “Par valsts budžeta dotācijas piešķiršanu **Kārsavas** novada pašvaldībai valsts un pašvaldības vienotā klientu apkalpošanas centra izveidei” **10 000 EUR** piešķirti Kārsavas novada pašvaldībai;
   5. 2019. gada 19. jūnija rīkojumam Nr. 1-2/82 “Par valsts budžeta dotācijas piešķiršanu **Olaines** novada pašvaldībai valsts un pašvaldības vienotā klientu apkalpošanas centra izveidei” **13 450 EUR** piešķirti Olaines novada pašvaldībai;
3. saskaņā ar MK noteikumu Nr. 181 3. punktu VARAM centralizēti nodrošina VPVKAC atpazīstamības pasākumus, šim mērķim novirzot finansējumu **10 000 EUR**.

Līdz ar to valsts budžeta dotācija VPVKAC tīkla turpmākai izveidei un publisko pakalpojumu sistēmas pilnveidei 2019. gadā ir pieejama **139 139 EUR** apjomā. Pieejamais finansējums, pamatojoties uz MK noteikumu Nr. 181 12. punktu, novirzāms valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei, tai skaitā, ņemot vērā VPVKAC uzraudzības komitejas 2019. gada 24. maija 3. sēdes protokola 7. punktu (izveidota ar VARAM 2018. gada 8. marta rīkojumu Nr. 19-2/2191 “Par valsts un pašvaldību vienoto klientu apkalpošanas centru uzraudzības komitejas izveidi” atbilstoši MK 2017. gada 4. jūnija noteikumu Nr. 401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību” 9. punktam), nodrošinot pilnvarotā e-pakalpojuma funkcionalitātes ieviešanu pieprasītākajiem e-pakalpojumiem.

Izvērtējot minētos aspektus, VARAM izveidotā komisija[[1]](#footnote-1) (turpmāk – Komisija) izskatīja Ludzas novada pašvaldības un Līvānu novada pašvaldības pieteikumu VPVKAC izveidošanai, kā arī izskatīja Talsu novada pašvaldības domes lēmumu atteikties no dotācijas VPVKAC izveidošanai un darbības nodrošināšanai, kas piešķirta ar MK noteikumu Nr. 181 2. pielikuma 1. punktu, un neveidot Talsu novada VPVKAC, kā noteikts 2018. gada 10. jūlija sēdes protokolā Nr. 32 40.§ “Informatīvais ziņojums “Par valsts un pašvaldību vienoto klientu apkalpošanas centru izveidi reģionālās nozīmes attīstības centros 2018. gadā””.

Atbilstoši augstāk minētajam, VARAM sagatavoja informatīvo ziņojumu un protokollēmuma projektu.

## **3.   Ludzas novada VPVKAC izveidošana**

VARAM 2019. gada 2. maijā saņēma Ludzas novada pašvaldības pieteikumu dotācijas saņemšanai VPVKAC izveidei un darbības nodrošināšanai reģionālās nozīmes attīstības centrā 2019. gadā. Savukārt 2019. gada 2. septembrī VARAM saņēma Ludzas novada pašvaldības vēstuli Nr. 3.1.1.4/2019/1681-N, lūdzot ap**stiprināt VPVKAC izveidi Ludzas novada pašvaldībā un v**alsts budžeta dotāciju vienotā klientu apkalpošanas centra izveidei paredzēt 2020. gada budžetā. 1. tabulā attēlota Ludzas novada pašvaldības pieteikuma izvērtēšana atbilstoši izvērtēšanas kritērijiem.

1. tabula

Pieteikumu izvērtējums atbilstoši iesniegšanas kritērijiem

| Kritēriji | Ludzas novads |
| --- | --- |
| 1. kritērijs: pašvaldība ir iesniegusi pieteikumu VARAM noteiktajā termiņā | atbilst |
| 2. kritērijs: pašvaldība ir iesniegusi pieteikumu VARAM noteiktajā kārtībā, kas ir parakstīts oriģināls vai elektroniski parakstīts ar drošu elektronisko parakstu un satur laika zīmogu, attiecīgi, atbilstoši spēkā esošajām tiesību normām | atbilst |
| 3. kritērijs: pašvaldība kopā ar pieteikumu ir iesniegusi pašvaldības domes lēmumu par VPVKAC izveidi pašvaldībā | atbilst |
| 4. kritērijs: pašvaldība kopā ar pieteikumu ir iesniegusi pašvaldības īpašumā vai ilgtermiņa nomā esoša infrastruktūras objekta telpu plānu VPVKAC izveidei | atbilst |
| 5. kritērijs: pašvaldība pieteikumā ir iesniegusi VPVKAC izveides vai pielāgošanas un uzturēšanas izmaksu aprēķinu | atbilst |
| 6. kritērijs: pašvaldība pieteikumā ir apliecinājusi pašvaldības gatavību ieguldīt līdzfinansējumu | atbilst |
| 7. kritērijs: pašvaldības prognozētais reģionālās nozīmes VPVKAC izvietoto iestāžu klientu apkalpošanas struktūrvienību skaits | 5 |

Ludzas novada VPVKAC plānots Raiņa ielā 16, Ludzas pilsētā, Ludzas novada pašvaldības ēkā, kur izvietotas arī Ludzas novada pašvaldības struktūrvienības. VPVKAC tiks iekļauts Ludzas novada pašvaldības Administratīvās nodaļas sastāvā. Ludzas novada VPVKAC atvēršana plānota 2020. gada 1. oktobrī. Ludzas novada VPVKAC pašvaldības darbinieks organizēs VPVKAC darbu kopumā atbilstoši MK noteikumu Nr. 401 prasībām, tai skaitā, sniegs atbalstu valsts pārvaldes portālā Latvija.lv ievietoto e-pakalpojumu lietošanā, tostarp, konsultējot klientus telefoniski, un sniegs atbalstu klientiem darbā ar datoru, e-parakstu un e-adresi.

Pilsonības un migrācijas lietu pārvalde, Valsts ieņēmumu dienests un Valsts sociālās apdrošināšanas aģentūra turpinās darbu plānotajā Ludzas novada VPVKAC ēkā, kur jau šobrīd izvietotas iestāžu struktūrvienības. Lauksaimniecības datu centra pakalpojumus sniegts Lauku atbalsta dienests. Ludzas pilsētā ārpus plānotā Ludzas novada VPVKAC darbu turpina Nodarbinātības valsts aģentūra (Stacijas ielā 44). Uzņēmumu reģistra struktūrvienība pilsētā neatrodas.

Plānots pārcelt Valsts zemes dienesta struktūrvienību no ēkas Raiņa ielā 16 a un Lauku atbalsta dienesta struktūrvienību no ēkas Raiņa ielā 25 uz ēku Raiņa ielā 16, piešķirot telpas jaunveidojamajā VPVKAC. Pašvaldība nodrošinās telpas ar mēbelēm – darba galdu, krēslu, slēdzamu skapi.

VZD plānots iznomāt ēkas Raiņa ielā 16 1. stāva telpu, kas 1. stāva mēbeļu un iekārtu izvietojumu plānā norādītas ar Nr. 007. Minētās telpas platība atbilstoši pašvaldības sniegtajai informācijai ir par 1,9 m2 mazāka, nekā šobrīd nomātā platība – 19,81 m2. VZD telpas izmanto vienu darba dienu nedēļā. Darba dienās, kad VZD neveiks klientu apkalpošanu, telpu izmantos Ludzas novada pašvaldība deputātu darba organizācijas nodrošināšanai (apmeklētāju pieņemšanai). Pašvaldība piešķirtajā telpā veiks remontu, iekārtos darba vietu un nodrošinās ēkas izeju videonovērošanu, tīkla maršrutētāju RouterBoard RB4011iGS+RM, četrām UTP datortīkla pieslēguma vietām no VZD nodarbinātā darbavietas līdz tīkla maršrutētājam, slēdzamu skapi dokumentācijas un inventāra uzglabāšanai un pievilks nepieciešamās IT komunikācijas – datu pārraides tīkla pieslēgumu (internetu) ar sinhronu minimālo datu pārraides ātrumu 10 Mbit/s. Tīkla maršrutētājs tiks uzstādīts pašvaldības datu pārraides tīkla komutācijas skapī U6 (slēdzams), nodrošinot tīkla maršrutētāja fizisku nepieejamību VARAM, trešajām personām un pašvaldībai, izņemot pašvaldības atbildīgo informācijas tehnoloģiju nodarbināto.

VPVKAC telpu kopējā platība ir 511 m2. Iestādes, atbilstoši izmantotās darbavietas platībai un procentuāli piemērotās koplietošanas telpu platībai, turpinās segt telpu nomas un apsaimniekošanas maksu esošajā apmērā. Ludzas novada pašvaldība veica aprēķinu par maksājumiem (ūdens, kanalizācija, apkure, elektrība) plānotajā VPVKAC ēkā par periodu no 2018. gada janvāra līdz 2018. gada decembrim ieskaitot. Aprēķins parādīja, ka vidēji mēnesī gada griezumā apsaimniekošanas maksa par 1 m2 ir 7.41 EUR (bez PVN). Apsaimniekošanas maksa iever sevī izdevumus par auksto un karsto ūdeni, kanalizāciju, atkritumu izvešanu, apkuri, elektrību, internetu, sanitārtehniskiem, uzkopšanas, apsardzes un citiem tehniskiem pakalpojumiem). Nomas maksā ir iekļauta maksa par komunālajiem un apsaimniekošanas pakalpojumiem (aukstais un karstais ūdens, kanalizācija, atkritumu izvešana, apkure, elektrība, internets, sanitārtehniskie, uzkopšanas, apsardzes un citi tehniskie pakalpojumi). Saskaņā ar Nedzīvojamo telpu nomas līguma nosacījumiem, nomas maksa līguma darbības laikā ir EUR 0,50 (bez PVN) par vienu telpu nomas maksas stundu. Nomas maksa saskaņā ar noslēgtajiem līgumiem netiks mainīta.

Pašvaldības veicamie pasākumi klientu apkalpošanas nodrošināšanai ir plānoti šādi: rindu vadības sistēmas izveide (piešķirtā finansējuma ietvaros izvērtējot iespēju izvietot monitorus pie pašvaldības un iestāžu telpu durvīm), viena publiskas pieejas datora iegāde un brīvpieejas interneta ierīkošana, POS termināļa uzstādīšana un vienota stila informatīvu norāžu un stenda informatīvajiem materiāliem izvietošana ēkas 1. stāvā, kā arī telefoniski sniegto konsultāciju integrācija ar VPVKAC pakalpojumu vadības sistēmu, iestādes pašvaldības sanāksmju telpu un citu telpu izmantošana pēc nepieciešamības, vienojoties. Pašvaldība veiks iekšdurvju pārplānošanu, sanitārtehniskā mezgla remontu un pielāgošanu personām ar funkcionāliem traucējumiem, aprīkojot to ar nepieciešamajiem tehniskajiem palīglīdzekļiem. Ēkā ir nodrošināta vides pieejamība personām ar funkcionāliem traucējumiem. Ir uzbrauktuve, ierīkota autostāvvieta pie ēkas, kas paredzēta, lai to varētu izmantot personas ar invaliditāti.

VPVKAC izveides un darbības nodrošināšanas plānotie izdevumi atspoguļoti 2. tabulā atbilstoši Ludzas novada pašvaldības pieteikumā norādītajam.

2. tabula

Ludzas novada pieprasītā valsts budžeta dotācija VPVKAC izveidei

|  |  |  |  |  |  |  |  |
| --- | --- | --- | --- | --- | --- | --- | --- |
| **Valsts budžeta dotācija, EUR** | | | | **Pašvaldības līdzfinansējums, EUR** | | | |
| Izveide | Uzturēšana | Atlīdzība | Kopā | Izveide | Uzturēšana | Atlīdzība | Kopā |
| 50 000 | 315 | 2100 | 52 415 | 22 590 | 520 | 1 327,64 | 24 437,64 |

Komisija izvērtēja pieteikumu un akceptēja, ka ir iespējams virzīt apstiprināšanai MK ziņojumu par valsts budžeta dotācijas piešķiršanu Ludzas novada pašvaldības VPVKAC izveidei Raiņa ielā 16, Ludzas pilsētā, Ludzas novadā. Piešķiramā valsts budžeta dotācija **52 415 EUR** apmērā ietver šādu finansējuma sadali:

1. izveidei 50 000 EUR,
2. paredzot, ka VPVKAC sāks darbu 2020. gada 1. oktobrī:
   1. uzturēšanai 315,00 EUR;
   2. atlīdzībai 2100,00 EUR.

Valsts budžeta dotācijas piešķiršanu VARAM iekļaus MK noteikumu projektā par kārtību, kādā izmanto 2020. gadā paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei.

Piešķiramās valsts budžeta dotācijas apjoma aprēķinā ņemts vērā:

1. MK noteikumu Nr. 181 18. punkta prasības un pašvaldības pieteikumā norādītā VPVKAC izveidei nepieciešamā summa;
2. VPVKAC klientu apkalpošanas speciālistu atlīdzības summas aprēķinā ņemts vērā MK noteikumu Nr. 181 21. punktā noteiktais apmērs un pašvaldības pieteikumā norādītais plānotais VPVKAC atvēršanas datums;
3. VPVKAC uzturēšanas summas aprēķinā ņemts vērā MK noteikumu Nr. 181 23. punktā noteiktais apmērs un pašvaldības pieteikumā norādītais plānotais VPVKAC atvēršanas datums.

## **4.   Līvānu novada VPVKAC izveidošana**

VARAM 2019. gada 2. maijā saņēma Līvānu novada pašvaldības pieteikumu dotācijas saņemšanai VPVKAC izveidei un darbības nodrošināšanai reģionālās nozīmes attīstības centrā 2019. gadā. 3. tabulā attēlota Līvānu novada pašvaldības pieteikuma izvērtēšana atbilstoši izvērtēšanas kritērijiem.

3. tabula

Pieteikumu izvērtējums atbilstoši iesniegšanas kritērijiem

| Kritēriji | Līvānu novads |
| --- | --- |
| 1. kritērijs: pašvaldība ir iesniegusi pieteikumu VARAM noteiktajā termiņā | atbilst |
| 2. kritērijs: pašvaldība ir iesniegusi pieteikumu VARAM noteiktajā kārtībā, kas ir parakstīts oriģināls vai elektroniski parakstīts ar drošu elektronisko parakstu un satur laika zīmogu, attiecīgi, atbilstoši spēkā esošajām tiesību normām | atbilst |
| 3. kritērijs: pašvaldība kopā ar pieteikumu ir iesniegusi pašvaldības domes lēmumu par VPVKAC izveidi pašvaldībā | atbilst |
| 4. kritērijs: pašvaldība kopā ar pieteikumu ir iesniegusi pašvaldības īpašumā vai ilgtermiņa nomā esoša infrastruktūras objekta telpu plānu VPVKAC izveidei | atbilst |
| 5. kritērijs: pašvaldība pieteikumā ir iesniegusi VPVKAC izveides vai pielāgošanas un uzturēšanas izmaksu aprēķinu | atbilst |
| 6. kritērijs: pašvaldība pieteikumā ir apliecinājusi pašvaldības gatavību ieguldīt līdzfinansējumu | atbilst |
| 7. kritērijs: pašvaldības prognozētais reģionālās nozīmes VPVKAC izvietoto iestāžu klientu apkalpošanas struktūrvienību skaits | 3 |

Līvānu novada VPVKAC plānots Rīgas ielā 77, Līvānu pilsētā, Līvānu novada pašvaldības ēkā, kur izvietotas arī Līvānu novada pašvaldības struktūrvienības. VPVKAC tiks veidots kā Līvānu novada pašvaldības Personālvadības un administratīvās daļas nodaļas struktūrvienība – klientu apkalpošanas centrs. Līvānu novada VPVKAC atvēršana plānota 2020. gada 1. oktobrī.

Nodarbinātības valsts aģentūra, Valsts ieņēmumu dienests un Valsts sociālās apdrošināšanas aģentūra turpinās darbu plānotajā Līvānu novada VPVKAC ēkā, kur jau šobrīd izvietotas iestāžu struktūrvienības.

Gadījumos, kad Līvānu novada VPVKAC ietilpstošās valsts pārvaldes iestāžu struktūrvienības neveic klientu apkalpošanu, MK noteikumu Nr. 401 1. pielikumā uzskaitītos minimālā pakalpojumu grozā iekļautos pakalpojumus nodrošina apmācīts pašvaldības darbinieks.

Līvānu pilsētā ārpus plānotā Līvānu novada VPVKAC darbu turpina Pilsonības un migrācijas lietu pārvalde (Domes ielā 3). Lauku atbalsta dienesta, Lauksaimniecības datu centra, Uzņēmumu reģistra, Valsts darba inspekcijas, Valsts zemes dienesta struktūrvienības pilsētā neatrodas.

Līvānu novada VPVKAC pašvaldības darbinieks organizēs VPVKAC darbu kopumā atbilstoši MK noteikumu Nr. 401 prasībām, tai skaitā, sniegs atbalstu valsts pārvaldes portālā Latvija.lv ievietoto e-pakalpojumu lietošanā, tostarp, konsultējot klientus telefoniski, un sniegs atbalstu klientiem darbā ar datoru, e-parakstu un e-adresi. Veidojot Līvānu novada VPVKAC, pašvaldība nodrošinās VPVKAC rindu vadības sistēmas darbību pašvaldības un VPVKAC izvietoto iestāžu klientu apkalpošanai, uzlabos VPVKAC nodarbināto pašvaldības darbinieku, iestāžu darbinieku un klientu telpu iekārtojumu. VPVKAC telpu kopējā platība ir 235,53 m2. Iestādes atbilstoši izmantotās darbavietas platībai un procentuāli piemērotās koplietošanas telpu platībai turpinās segt telpu nomas un apsaimniekošanas maksu. Līvānu novada pašvaldība veica aprēķinu par komunālajiem maksājumiem (ūdens, kanalizācija, apkure, elektrība) plānotajā VPVKAC ēkā par periodu no 2018. gada janvāra līdz 2018. gada decembrim ieskaitot. Aprēķins parādīja, ka vidēji mēnesī gada griezumā apsaimniekošanas maksa par nomātās platības 1 m2 ir 1,85 EUR (bez PVN). Nomas maksas saskaņā ar noslēgtajiem līgumiem par telpu izmantošanu VPVKAC izveides gadījumā netiks mainītas.

Pašvaldības veicamie pasākumi klientu apkalpošanas nodrošināšanai ir plānoti šādi: vienota informatīvā stenda uzstādīšana ar informāciju par pašvaldības administrācijas kabinetu un VPVKAC izvietojumu ēkā; vienotu norāžu uzstādīšana pie VPVKAC kabinetiem un klientu pieņemšanas galdiem, t.sk. arī valsts iestādēm; organizēta sadarbība novada mēroga pasākumos

un dažāda veida projektos (piem., algotie pagaidu darbi, jauniešu vasaras darbi u.c.). Ir pieejama virtuve un sanitārās telpas. Ir paredzēta autostāvvieta personām ar funkcionāliem traucējumiem. Iekļūšanai ēkai ir izveidota uzbrauktuve, ieejas durvju platums atbilstošs, lai ēkā iekļūtu personas ratiņkrēslos.

VPVKAC izveides un darbības nodrošināšanas plānotie izdevumi atspoguļoti 4. tabulā atbilstoši Līvānu novada pašvaldības pieteikumā norādītajam.

4. tabula

Līvānu novada pieprasītā valsts budžeta dotācija VPVKAC izveidei

|  |  |  |  |  |  |  |  |
| --- | --- | --- | --- | --- | --- | --- | --- |
| **Valsts budžeta dotācija, EUR** | | | | **Pašvaldības līdzfinansējums, EUR** | | | |
| Izveide | Uzturēšana | Atlīdzība | Kopā | Izveide | Uzturēšana | Atlīdzība | Kopā |
| 50 000 | 1 260 | 8 400 | 59 660 | 22 000 | 1 260 | 8 400 | 31 660 |

Komisija izvērtēja pieteikumu un lēma atbalstīt reģionālās nozīmes VPVKAC izveidiLīvānu novadā, kā arī akceptēja, ka ir iespējams virzīt apstiprināšanai MK informatīvo ziņojumu par valsts budžeta dotācijas piešķiršanu Līvānu novada pašvaldības VPVKAC izveidei Rīgas ielā 77, Līvānu pilsētā, Līvānu novadā, paredzot piešķirt valsts budžeta dotāciju 2020. gadā 52 415 EUR apmērā:

1. izveidei 50 000 EUR;
2. paredzot, ka VPVKAC sāks darbu 2020. gada 1. oktobrī:
   1. uzturēšanai 315,00 EUR;
   2. atlīdzībai 2 100,00 EUR.

Valsts budžeta dotācijas piešķiršanu VARAM iekļaus MK noteikumu projektā par kārtību, kādā izmanto 2020. gadā paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei.

Piešķiramās valsts budžeta dotācijas apjoma aprēķinā ņemts vērā:

1. MK noteikumu Nr. 181 18. punkta prasības un pašvaldības pieteikumā norādītā VPVKAC izveidei nepieciešamā summa;
2. VPVKAC klientu apkalpošanas speciālistu atlīdzības summas aprēķinā ņemts vērā MK noteikumu Nr. 181 21. punktā noteiktais apmērs un pašvaldības pieteikumā norādītais plānotais VPVKAC atvēršanas datums;
3. VPVKAC uzturēšanas summas aprēķinā ņemts vērā MK noteikumu Nr. 181 23. punktā noteiktais apmērs un pašvaldības pieteikumā norādītais plānotais VPVKAC atvēršanas datums.

## **5.   Valsts budžeta dotācijas atcelšana Talsu novada VPVKAC izveidei**

Talsu novada pašvaldība pieteikumu VPVKAC izveidei iesniedza 2018. gada 22. februārī. Ar MK 2018. gada 10. jūlija sēdes protokola Nr. 32 40.§ “Informatīvais ziņojums “Par valsts un pašvaldību vienoto klientu apkalpošanas centru izveidi reģionālās nozīmes attīstības centros 2018. gadā”” 3.3. apakšpunktu pašvaldībai 2018. gadā tika piešķirta valsts budžeta dotācija VPVKAC izveidošanai 50 000 EUR apjomā un ar 6. punktu – uzturēšanai 1 150 EUR apjomā.

2018. gada 31. augustā Talsu novada pašvaldība iesniedza vēstuli Nr. 12-3e/3362 “Par dalību VPVKAC izveidē 2018. gadā”, ar kuru informēja par pašvaldības lēmumu 2018. gadā neturpināt VPVKAC izveidi, bet sagatavot laika grafiku VPVKAC izveidei 2019. gadā.

VARAM, atbilstoši Komisijas priekšlikumam, atbalstīja grozījumus Talsu novada VPVKAC izveidošanas laika plānā un valsts budžeta dotācijas piešķiršanu 2019. gadā. Atbilstoši MK 2018. gada 13. novembra sēdes protokola Nr. 52 51.§ 1. punktam, tika atbalstīts informatīvais ziņojums par Talsu novada VPVKAC izveidi 2019. gadā un dotācijas piešķiršanu ar MK noteikumiem par kārtību, kādā izmanto 2019. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei. Valsts budžeta dotācija Talsu novada VPVKAC izveidei 2019. gadā tika piešķirta ar MK noteikumu Nr. 181 2. pielikumu.

2019. gada 9. maijā VARAM saņēma Talsu novada domes vēstuli Nr. 12-3e/2198 un 2019. gada 16. maijā Talsu novada domes lēmumu par valsts un Talsu novada pašvaldības vienoto klientu apkalpošanas centru (protokols Nr. 11, 19. punkts), ar ko nolemts neveidot Talsu novada VPVKAC. Pamatojums – Talsu novads 2019. gada budžetā neparedzēja VPVKAC izveidei nepieciešamo līdzfinansējumu.

Komisija izvērtēja Talsu novada domes sniegto informāciju un atzina neiespējamību 2019. gadā izveidot Talsu novada VPVKAC. Attiecīgi līdz 2019. gada 1. novembrim VARAM izstrādās grozījumus MK noteikumu Nr. 181 2. pielikumā.

**6.  Priekšlikumi turpmākajai rīcībai**

Ņemot vērā valsts budžeta dotācijas pieejamo apjomu VPVKAC tīkla izveidei, uzturēšanai un publisko pakalpojumu sistēmas pilnveidei, VARAM lūdz:

1. Atbalstīt VPVKAC izveidi Raiņa ielā 16, Ludzas pilsētā, Ludzas novadā 2020. gadā, piešķirot valsts budžeta dotāciju **52 415 EUR** apmērā no VARAM valsts budžeta programmas 30.00.00 “Attīstības nacionālie atbalsta instrumenti”:
   1. izveidei 50 000 EUR,
   2. paredzot, ka VPVKAC sāks darbu 2020. gada 1. oktobrī: uzturēšanai 315,00 EUR un atlīdzībai 2100,00 EUR;
   3. valsts budžeta dotācijas piešķiršanu iekļaut MK noteikumu projektā par kārtību, kādā izmanto 2020. gadā paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei.
2. Atbalstīt VPVKAC izveidiRīgas ielā 77, Līvānu pilsētā, Līvānu novadā 2020. gadā, piešķirot valsts budžeta dotāciju **52 415 EUR** apmērā no VARAM valsts budžeta programmas 30.00.00 “Attīstības nacionālie atbalsta instrumenti”:
   1. izveidei 50 000 EUR;
   2. paredzot, ka VPVKAC sāks darbu 2020. gada 1. oktobrī, uzturēšanai 315,00 EUR un atlīdzībai 2 100,00 EUR;
   3. valsts budžeta dotācijas piešķiršanu iekļaut MK noteikumu projektā par kārtību, kādā izmanto 2020. gadā paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei.
3. Uzdot VARAM līdz 2020. gada 1. jūnijam iesniegt izskatīšanai MK sēdē informatīvo ziņojumu par VPVKAC darbību Ludzas novada un Līvānu novada pašvaldībās, iekļaujot informāciju par finansējuma atlikuma novirzīšanu novadu nozīmes, reģionālās nozīmes un nacionālās nozīmes valsts un pašvaldību vienoto klientu apkalpošanas centru izveidei un publisko pakalpojumu sistēmas pilnveidei 2020. gadā.

Vides aizsardzības un

reģionālās attīstības ministrs Juris Pūce

Anspoka, 67026938

[maija.anspoka@varam.gov.lv](mailto:maija.anspoka@varam.gov.lv)

1. VARAM 2019. gada 8. maija rīkojums Nr. 1-2/66 “Par komisiju pašvaldību pieteikumu valsts budžeta dotācijas saņemšanai valsts un pašvaldību vienoto klientu apkalpošanas centru izveidei, uzturēšanai un publisko pakalpojumu sistēmas pilnveidei novadu, reģionālās un nacionālās nozīmes attīstības centros 2019. gadā vērtēšanai” [↑](#footnote-ref-1)